次韻翁士秀雪再作
作者：曾協
朝代：宋

paragraphs: 尚記東郊千頃白，夜不聞聲曉盈尺。
飄灑速若赴敵兵，密陣橫空誰督責。
且從膏澤落田疇，不厭寒威凌枕席。
朅來重見凍雲凝，似欲飛花襲遺跡。
起尋藜杖行東皋，麥隴芊芊凈摇碧。
平生殷雷轉空腸，此日准擬千倉積。
老農甚喜天破慳，尊酒相携慰疲劇。
土膏滲漉入鋤犂，丁寧孫子耕須力。
勸農使君軟語多，莫待官儂費鞭策。
人言回天古所難，坐變樂歲須臾間。
丈夫行志自其所，會作一朝黄鵠舉。